Document ID: 32009D0969

NÕUKOGU OTSUS 2009/969/ÜVJP,
15. detsember 2009,
millega pikendatakse ühises seisukohas 2006/276/ÜVJP sätestatud, teatavate Valgevene ametnike vastu suunatud piiravate meetmete kehtivusaega ja millega tunnistatakse kehtetuks ühine seisukoht 2009/314/ÜVJP
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 29,
ning arvestades järgmist:
(1)
Nõukogu võttis 10. aprillil 2006 vastu ühise seisukoha 2006/276/ÜVJP, mis käsitleb teatud Valgevene ametnike vastu suunatud piiravaid meetmeid (1).
(2)
6. aprilli 2009. aasta ühise seisukohaga 2009/314/ÜVJP, millega muudetakse ühist seisukohta 2006/276/ÜVJP, (2) pikendati piiravate meetmete kehtivusaega 15. märtsini 2010. Samas peatati 15. detsembrini 2009 teatavate Valgevene vastutavate ametiisikute suhtes kehtiv territooriumil viibimise keeld, välja arvatud 1999. ja 2000. aasta kadumiste eest vastutavate isikute ja keskvalimiskomisjoni esinaise suhtes kehtestatud keeld.
(3)
Nõukogu leppis 17. novembril 2009 kokku, et kuna nõukogu 13. oktoobri 2008. aasta järeldustes kindlaks määratud valdkondades ei ole toimunud märgatavat edasiminekut, tuleks ühises seisukohas 2006/276/ÜVJP sätestatud piiravate meetmete kehtivusaega pikendada kuni oktoobrini 2010, samas kui teatavate Valgevene vastutavate ametiisikute suhtes kehtiva territooriumil viibimise keelu, välja arvatud 1999. ja 2000. aasta kadumiste eest vastutavate isikute ja keskvalimiskomisjoni esinaise suhtes kehtestatud keeld, kehtivusaega tuleks samuti pikendada kuni oktoobrini 2010. Nimetatud ajavahemiku lõpus vaatab nõukogu piiravad meetmed läbi, arvestades olukorda Valgevenes. Nõukogu võib mis tahes hetkel otsustada territooriumil viibimise keeldu uuesti kohaldada või selle tühistada, võttes arvesse Valgevene ametivõimude tegevust demokraatia ja inimõiguste valdkonnas.
(4)
Ühine seisukoht 2009/314/ÜVJP tuleks seetõttu kehtetuks tunnistada,
ON VASTU VÕTNUD KÄESOLEVA OTSUSE:
Artikkel 1
Ühises seisukohas 2006/276/ÜVJP sätestatud piiravate meetmete kehtivusaega pikendatakse 31. oktoobrini 2010.
Artikkel 2
1. Ühise seisukoha 2006/276/ÜVJP artikli 1 lõike 1 punktis b osutatud meetmed, mida kohaldatakse Juri Nikolajevitš Podobedi suhtes, peatatakse kuni 31. oktoobrini 2010.
2. Ühise seisukoha 2006/276/ÜVJP artikli 1 lõike 1 punktis c osutatud meetmed peatatakse kuni 31. oktoobrini 2010.
Artikkel 3
Käesolev otsus vaadatakse enne 31. oktoobrit 2010 uuesti läbi, arvestades olukorda Valgevenes.
Artikkel 4
Ühine seisukoht 2009/314/ÜVJP tunnistatakse kehtetuks.
Artikkel 5
Käesolev otsus jõustub selle vastuvõtmise päeval.
Artikkel 6
Käesolev otsus avaldatakse Euroopa Liidu Teatajas.
Brüssel, 15. detsember 2009

Labels: 10
11
15
18